Direktiivi (EL) 2016/1629 artikli 19 lõikega 7 on komisjonile antud õigus võtta vastu delegeeritud õigusakte, et täpsustada Euroopa siseveelaevade andmebaasiga seotud sätteid järgmistes valdkondades:

Direktiivi (EL) 2016/1629 artikli 4 lõikes 2 on sätestatud: „Komisjonil on õigus võtta [...] vastu delegeeritud õigusakte I lisa muutmise kohta, et muuta asjaomase liikmesriigi veeteede liigitust, sealhulgas veeteid lisada või välja jätta.“

Laevu ja tunnistusi käsitleva teabe kättesaadavus on tagatud spetsiaalse andmebaasiga (Euroopa siseveelaevade andmebaas, EHDB). See võimaldab liikmesriikide ametiasutustel laevadele kehtivaid ohutusnõudeid tulemuslikult rakendada.

Niiviisi tagatakse, et liidu siseveelaevade sõidukõlblikkuse tunnistused, mis tõendavad iga liiki laevade täielikku vastavust eespool nimetatud muudetud tehnilistele nõuetele, kehtivad kõigil ELi siseveeteedel, sealhulgas Reinil, ning et Reini sõidukõlblikkuse tunnistused kehtivad kõigil ELi siseveeteedel.

Nõuete koostamisel tugineti siseveelaevade tehnilisi nõudeid käsitlevale Euroopa standardile (ES-TRIN), mille on koostanud siseveeliikluse standardite koostamise Euroopa komitee (CESNI). Viimane on Reini laevaliikluse keskkomisjoni (CCNR) raames loodus rahvusvaheline organ.

Samuti on direktiiviga (EL) 2016/1629 kehtestatud ühtlustatud tingimused siseveelaevadele nende sõidukõlblikkuse tunnistuste väljastamiseks kõigis liikmesriikides. Tänu sellele on siseveelaevade tehnilised nõuded kõigis liikmesriikides ühesugused. See tagab eeskirjade lihtsustamise ja seega kõrge ohutustaseme ning aitab otseselt kaasa süvendatud ja õiglasema siseturu loomisele.

Direktiivi (EL) 2016/1629 artikliga 31 on komisjonile antud õigus võtta vastu delegeeritud õigusakte direktiivi II–VI lisa muutmiseks.

Artikli 31 lõikes 1 on sätestatud: „Komisjon võtab [...] vastu delegeeritud õigusakte II lisa kohandamiseks, et ajakohastada põhjendamatu viivituseta viidet ES-TRIN standardi kõige viimasele versioonile ja määrata kindlaks selle kohaldamise kuupäev.“

Artikli 31 lõikes 3 on sätestatud: „Komisjonil on õigus võtta [...] vastu delegeeritud õigusakte III ja IV lisa kohandamiseks teaduse ja tehnika arengule.“

Artikli 31 lõikes 4 on sätestatud: „Komisjonil on õigus võtta [...] vastu delegeeritud õigusakte V lisa kohandamiseks, et ajakohastada ja ühtlustada haldusnorme.“

Artikli 31 lõikes 5 on sätestatud: „Komisjonil on õigus võtta [...] vastu delegeeritud õigusakte VI lisa kohandamiseks, et muuta klassifikatsiooniühingute tunnustamise kriteeriume laevaliikluse ohutuse tagamiseks.“

Ning artikli 31 lõikes 6 on sätestatud: „Komisjonil on õigus võtta [...] vastu delegeeritud õigusakte, et ajakohastada käesolevas direktiivis esitatud viited II ja V lisa teatavatele sätetele, et võtta arvesse kõnealustes lisades tehtud muudatusi.“

2.ÕIGUSLIK ALUS

Käesolev aruanne on ette nähtud direktiivi (EL) 2016/1629 artikli 32 lõikega 2. Selle sätte kohaselt on delegeeritud volitused antud komisjonile viieks aastaks alates 6. oktoobrist 2016 ja komisjon peab esitama delegeeritud volituste kohta aruande hiljemalt üheksa kuud enne viieaastase tähtaja möödumist. Samas artiklis on sätestatud, et volituste delegeerimist pikendatakse automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist.

3.DELEGEERITUD VOLITUSTE RAKENDAMINE

Alates direktiivi (EL) 2016/1629 jõustumisest kuni käesoleva aruande vastuvõtmiseni on komisjon vastu võtnud järgmised delegeeritud õigusaktid.

1)Komisjoni 18. aprilli 2018. aasta delegeeritud direktiiv (EL) 2018/970, millega muudeti direktiivi (EL) 2016/1629 II, III ja V lisa – artikli 31 lõigete 1, 3 ja 4 alusel. Selle delegeeritud õigusaktiga muudeti II lisa, et viia see vastavusse ES-TRINi kõige viimase (2017. aasta) versiooniga. III lisa punkti 2 ajakohastati, et tagada parem kooskõla ES-TRINiga. Analoogselt ES-TRINi artikliga 3.02 hõlmab nimetatud punkt 2 sätteid nii „Tugevuse“ kui ka „Püstuvuse“ kohta.

ES-TRINi väljaanne 2017/1 sisaldab traditsioonilisi laevu käsitlevaid erisätteid. Et säilitada kooskõla direktiivi (EL) 2016/1629 ja ES-TRINi nõuete vahel ning ühtlustada menetlussätteid, oli vaja muuta direktiivi V lisa üksikasjalike menetlussätete osas. Delegeeritud õigusakt avaldati 10. juulil 2018 ja jõustus 30. juulil 2018 (ülevõtmise ja kohaldamise kuupäev oli 7. oktoober 2018).

2)Komisjoni 26. juuni 2019. aasta delegeeritud määrus (EL) 2019/1668, millega muudeti direktiivi (EL) 2016/1629 (II lisa) – artikli 31 lõigete 1, 3 ja 4 alusel. Selle delegeeritud õigusaktiga muudeti II lisa, et kohandada seda vastavalt ES-TRINi kõige viimasele (2019. aasta) versioonile.

Delegeeritud õigusakt avaldati 7. oktoobril 2019 ja jõustus 27. oktoobril 2019 (ülevõtmise ja kohaldamise kuupäev oli 1. jaanuar 2020).

3)Komisjoni 20. jaanuari 2020. aasta delegeeritud määrus (EL) 2020/474 Euroopa siseveelaevade andmebaasi kohta – direktiivi (EL) 2016/1629 artikli 19 lõike 7 alusel. Selles delegeeritud õigusaktis sätestati eelkõige liikmesriikide poolt andmebaasi sisestatavad andmed, lubatud juurdepääsuliigid, võttes arvesse andmesaajate kategooriaid ja selliste andmete töötlemise eesmärke, ning juhendid andmebaasi kasutamise ja toimimise kohta. Delegeeritud õigusakti sätetega nähakse ette ka piiratud juurdepääs Euroopa siseveelaevade andmebaasile (lugemispääs) nende riigisiseste ametiasutuste jaoks, kes vastutavad siseveeliikluse ja siseveeteede infrastruktuuri haldamise, laevaliikluse ohutuse säilitamise või tagamise ning statistiliste andmete kogumise eest.

Kõik vastuvõetud delegeeritud õigusaktid edastati Euroopa Parlamendile ja nõukogule. Vastuväidete esitamise tähtaegu ei pikendatud ja nende jooksul vastuväiteid ei esitatud.